b'\n_START_ARTICLE_\nAnatolijus Bernatavi\xc4\x8dius\n_START_PARAGRAPH_\nAnatolijus Bernatavi\xc4\x8dius (g. 1938 m. lapkri\xc4\x8dio 2 d. Kur\xc5\xa1\xc4\x97nuose, \xc5\xa0iauli\xc5\xb3 r.) \xe2\x80\x93 smuikininkas (altas), pedagogas ir chorvedys.\n_START_SECTION_\nBiografija\n_START_PARAGRAPH_\n1949\xe2\x80\x931953 m. smuikuoti mok\xc4\x97si \xc5\xa0iauli\xc5\xb3 muzikos mokykloje pas V. Jauni\xc5\xa1k\xc4\xaf, o 1965\xe2\x80\x931969 m. alto studijas t\xc4\x99s\xc4\x97 neakivaizdiniu b\xc5\xabdu Vilniaus J. Tallat-Kelp\xc5\xa1os auk\xc5\xa1tesniojoje muzikos mokykloje (d\xc4\x97st. T. \xc5\xa0ernas). 1955 m. prad\xc4\x97jo dirbti Alytaus kult\xc5\xabros namuose, vadovavo kaimo kapeloms ir vokaliniams ansambliams. 1963\xe2\x80\x931988 m. Jiezno (Prien\xc5\xb3 r.) vidurin\xc4\x97s mokyklos muzikos ir dainavimo mokytojas, vaik\xc5\xb3 ir vyresni\xc5\xb3j\xc5\xb3 klasi\xc5\xb3 mergin\xc5\xb3, o v\xc4\x97liau ir mi\xc5\xa1riojo choro vadovas. Pats daug met\xc5\xb3 dainavo Prien\xc5\xb3 rajono mokytoj\xc5\xb3 chore, lank\xc4\x97 chorvedybos seminarus ir kursus. Mokykloje \xc4\xafreng\xc4\x97 pavyzding\xc4\x85 muzikos kabinet\xc4\x85, jo parengti chorai dalyvavo koncertuose ir Prien\xc5\xb3 rajono dain\xc5\xb3 \xc5\xa1vent\xc4\x97se, prizini\xc5\xb3 viet\xc5\xb3 peln\xc4\x97 chor\xc5\xb3 ap\xc5\xbei\xc5\xabrose. Jauni\xc5\xb3 choras parengtas 1975, 1980 ir 1985 m. respublikin\xc4\x97ms dain\xc5\xb3 \xc5\xa1vent\xc4\x97ms, o \xc4\xaf 1987 m. respublikin\xc4\x99 moksleivi\xc5\xb3 dain\xc5\xb3 \xc5\xa1vent\xc4\x99 buvo atrinkti jaunu\xc4\x8di\xc5\xb3 ir jauni\xc5\xb3 chorai._NEWLINE_A. Bernatavi\xc4\x8dius 1970\xe2\x80\x931987 m. buvo Prien\xc5\xb3 rajono muzikos mokytoj\xc5\xb3 metodin\xc4\x97s komisijos pirmininkas, nuo 1963 m. Prien\xc5\xb3 rajono moksleivi\xc5\xb3 dain\xc5\xb3 \xc5\xa1ven\xc4\x8di\xc5\xb3 dirigentas, nuo 1988 m. Jiezno vaik\xc5\xb3 muzikos mokyklos direktorius.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'